กระทรวงวัฒนธรรม พัฒนาหอสมุดแห่งชาติทั่วประเทศด้วยระบบบริการที่ทันสมัย ดึงดูดความสนใจด้วยการรวบรวมหนังสือหายากทั่วโลก
กระทรวงวัฒนธรรม พัฒนาหอสมุดแห่งชาติทั่วประเทศด้วยระบบบริการที่ทันสมัย ดึงดูดความสนใจด้วยการรวบรวมหนังสือหายากทั่วโลก     นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า จากการที่นายกรัฐมนตรี มีข้อสั่งการให้กระทรวงวัฒนธรรมรณรงค์ให้เด็กและเยาวชนหันมาอ่านหนังสือและใช้บริการหอสมุดสาธารณะเพิ่มมากขึ้น ซึ่งสอดคล้องกับแผนแม่บทส่งเสริมวัฒนธรรมการอ่านสู่สังคมแห่งการเรียนรู้ของไทย พ.ศ. 2560-2564 ที่จัดทำขึ้นเพื่อส่งเสริมให้ประชาชนรักการอ่านแสวงหาความรู้อย่างต่อเนื่อง ทั้งนี้  ได้มอบหมายให้กรมส่งเสริมวัฒนธรรมและกรมศิลปากร จัดทำแผนรณรงค์ให้เด็ก เยาวชน และประชาชนเข้าใช้บริการหอสมุดแห่งชาติ หอจดหมายเหตุแห่งชาติ และแหล่งเรียนรู้ต่างๆ โดยพัฒนาระบบการให้บริการให้มีประสิทธิภาพโดยเฉพาะหอสมุดทั่วประเทศจำนวน 12 แห่ง มีหนังสือและทรัพยากรสารสนดิจิทัลกว่า 5.5 ล้าน เล่ม อาทิ หนังสือ สิ่งพิมพ์หายาก เอกสารโบราณ และระบบดิจิทัล  ขณะที่สำนักหอสมุดแห่งชาติ ได้ปรับปรุงพื้นที่อาคารให้ทันสมัย สะดวกสบาย รองรับการบริการ มีอารยสถาปัตย์สำหรับผู้พิการ นำระบบบรรณารักษ์อัจฉริยะ ใช้แท็บเล็ตช่วยตอบคำถาม ค้นคว้า และช่วยเหลือผู้ใช้บริการ ประตูผ่านเข้าออกอัจฉริยะ บริการอ่านผ่านแอพพลิเคชั่น NLT Library รวบรวมหนังสือหายากอิเล็กทรอนิกส์ 1,000 รายการ หนังสือพิมพ์และนิตยสารอิเล็กทรอนิกส์เพื่อสืบค้นข้อมูลออนไลน์กว่า 7 พันชื่อเรื่อง มากกว่า 60  ภาษาจาก 150 ประเทศทั่วโลก หนังสืออิเล็กทรอนิกส์ ที่อ่านและยืมคืนได้ทุกที่ทุกเวลาจากทั้งส่วนกลางและส่วนภูมิภาคผ่านเครือข่ายอินเทอร์เน็ตทั่วประเทศกว่า 600 ชื่อเรื่อง